मास्केरानोको संन्यास
लियोनल मेसी, हाभी हर्नान्डेज र नेयमरले बार्सिलोनाका आफ्ना पूर्व सहपाठी एवं अर्जेन्टिनाका पूर्व मिडफिल्डर हाभियर मास्केरानोको संन्यासमा सम्मान प्रकट गरेका छन् । ३६ वर्षे मास्केरानोले दुई दिन अघि सबै खाले फुटबलबाट संन्यास लिएका थिए ।
ब्युनस आयर्स — लियोनल मेसी, हाभी हर्नान्डेज र नेयमरले बार्सिलोनाका आफ्ना पूर्व सहपाठी एवं अर्जेन्टिनाका पूर्व मिडफिल्डर हाभियर मास्केरानोको संन्यासमा सम्मान प्रकट गरेका छन् । ३६ वर्षे मास्केरानोले दुई दिन अघि सबै खाले फुटबलबाट संन्यास लिएका थिए ।मास्केरानोले राष्ट्रिय टोलीबाट १६ वर्ष खेल्दा मेसीले १४ वर्ष सँगै खेलेका थिए । यी दुईले बार्सिलोनामा पनि एकै साथ ९ वर्ष खेले । मास्केरानोकै स्थानमा मेसी अर्जेन्टिनाको कप्तान बनेका थिए । उनीहरूले सँगै चार विश्वकप खेल्दै अर्जेन्टिनालाई २०१४ को विश्वकप फाइनल पनि पुर्‍याए । बार्सिलोनामा उनीहरूले दुई च्याम्पियन्स लिग, दुई क्लब विश्वकप र पाँच ला लिगाको उपाधि जितेका थिए ।‘हामी धेरै वर्ष सँगै रहयौं र एकले अर्कालाई प्रत्येक दिन देख्यौं र धेरै एक अर्कामा साट्यौं,’ मेसीले मास्केरानोसँगै खेलेको फोटो इन्स्टाग्राममा राख्दै लेखेका छन्, ‘हामीले धेरै खुसीको क्षणहरू साट्यौं तथा अर्जेन्टिना र बार्सिलोनामा केही कठिन क्षणहरू पनि बितायौं । हामीले तिमीलाई गुमाइरहेका छौं ।’बार्सिलोनाको पूर्व मिडफिल्डर हाभीले पनि मास्केरानोसँगै बार्सिलोनामा खेल्नु आफ्नो सम्मान भएको जनाएका छन् । ‘एक असाधारण व्यावसायिक, अरु केही जस्ता नम्र र नेतृत्व गर्ने अद्भुत क्षमता’ भएको खेलाडी भनी हाभीले मास्केरानोको बखान गरेका छन् । ब्राजिली स्ट्राइकर नेयमरले पनि मास्केरानोसँगै बार्सिलोनाबाट खेलेका थिए । उनले मास्केरानोलाई ‘एक आश्चर्यजनक खेलाडी र व्यक्ति’ भनेका छन् ।अर्जेन्टिनी च्याम्पियनसिपमा आफ्नो टोली इस्टुडिएन्टेज डे ला प्लाटा क्लब आइतबार अर्जेन्टिनोज जुनियर्ससँग १–० ले पराजित भएपछि मास्केरानोले आश्चर्यजनक रूपमा संन्यासको घोषणा गरेका थिए । सबैलाई सम्मान जनाउँदै ३६ वर्षे रक्षात्मक मिडफिल्डर मास्केरानोले आफूले संन्यासको निर्णय लिएको जनाएका थिए ।उनले आफ्नो खेल जीवनमा २१ प्रमुख उपाधि जिते, त्यसमा २००४ र २००८ को स्वर्ण पदक पनि थियो । अर्जेन्टिना हुदैँ उनले ब्राजिलको कोरिनथिएन्स, वेस्ट हृयाम, लिभरपुल, बार्सिलोना र चीनको हेबेइ फोर्चुनबाटै खेल्दै गत वर्ष घरेलु लिग खेल्न पुगेका थिए । उनले अर्जेन्टिनाबाट सर्वाधिक १ सय ४७ खेलमा सहभागिता जनाएका थिए ।